Ir. Warseno Hardjodarsono, M.Si. utawi langkung misuwur kanthi asma Ki Warseno Slank () inggih punika salah satunggalipun seniman saking Indonesia. Namanipun misuwur lumantar pakaryanipun awujud pagelaran wayang kulit lan wayang wong. Warseno kalebet salah satunggalipun dhosèn ing Universitas Tunas Pembangunan Surakarta. Piyambakipun punika rayi kandhungipun Ki Anom Suroto. Ki Warseno Slank naté nampi bebungah saking Présidhèn Republik Indonesia nalika adicara Festival Greget Dalang Surakarta, taun 1995.

Latar wingking 
Warseno lair ing Kabupatèn Klaten, Jawi Tengah. Awit taksih nèm, piyambakipun sampun ngangsu kawruh babagan pedhalangan. Pyiambakipun miwiti kiprahipun nalika taksih yuswa nembelas taun. Kaprigelanipun ndhalang tumurun lan awit saking panggulawenthahipun tiyang sepuhipun, Ki Harjadarsana ingkang ugi misuwur minangka dhalang wonten tlatah Kabupatèn Klaten Jawa Tengah, taun 1950 dumugi 1975. Kajawi punika, Ki Warseno ugi naté sinau pedhalangan kalih semester wonten Institut Seni Indonesia Surakarta. Wiwitanipun, gagrag pakeliranipun ndhèrèk punapa ingkang kalampahaken déning kang raka, Ki Anom Suroto. Nanging dangu-dangu piyambakipun nemokaken ciri wanci ingkang bènten, langkung rumaket dhumateng para pamirsa mliginipun nèm-nèman. Warseno kadhang kala inggih nggabungaken warni-warni musik ètnis kaliyan musik Kilènan, sarta nglebetaken eksperimen kreatif kanthi nyuguhaken warni-warni musik kados ta rock, punk, rap kairing gamelan. Kasilipun pagelaranipun dipunremeni déning para nèm-nèman ingkang kasebat wayang campursari.

Ing kalodhanganipun wekdal, Warseno taksih sagah ngemunah satunggalipun stasiyun Radio Suara Slank ingkang ngandhut adicara mliginipun kabudayan Jawi, mucal èlmu pedhalangan, lan ngawontenaken pagelaran wayang kulit Setu Legèn.

Bebungah 

 Bebungah saking Présidhèn wonten Festival Greget Dalang Surakarta, 1995.

Ugi pirsani 

 Joko Edan

Rujukan 

Seniman Indonesia
Dhalang Indonesia
Artikel Wiki Mrebawani II kalamangsa 1